[{"text_idx": "#000001", "text": "Ekde 2008, pere de sia Komisiono pri Ekzamenoj lau\u0306 la Komuna Eu\u0306ropa Referenckadro (KER), konsistigita de Katalin Kova\u0301ts (gvidanto), Zso\u0301fia Ko\u0301ro\u0301dy kaj Renato Corsetti, UEA funkciigas la unulingvan KER-ekzamensistemon pri Esperanto por la niveloj B1, B2 kaj C1. La sistemo estis konstruita lau\u0306 la kriterioj de la Asocio de Lingvo-Testantoj en Eu\u0306ropo (ALTE), c\u0302e kiu Zso\u0301fia Ko\u0301ro\u0301dy estas reprezentanto de UEA. G\u0302i funkcias kunlabore kun Edukado.net kaj estis validigita de la s\u0302tata ekzamencentro ITK (nuntempe ORIGO) de la Universitato Eo\u0308tvo\u0308s Lora\u0301nd de Budapes\u0302to (Hungario). Ekde la funkciigo de la sistemo UEA kontrakte kunlaboris kun ORIGO por la okazigo de la ekzamenoj kaj en tiu 12-jara periodo sukcese ekzamenig\u0302is 2463 personoj el 76 landoj.\nKomence de 2021 UEA pere de sia komisiono eklaboris por enkonduki du novajn erojn en la ekzamensistemon: aldoni la plej altan nivelon (C2) kaj ebligi al kandidatoj trapasi plene rete la ekzamenojn. Pro internaj aferoj ORIGO komunikis al UEA nekapablon tion disponigi en baldau\u0306a periodo kaj de tio la partioj interkonsentis fini la kunlaborkontrakton, lasante al UEA la rajtojn pri la validigita ekzamensistemo. Tiel, por plenumi la atendojn pri la novaj eroj, teamo formig\u0302is kadre de Edukado.net por ellabori la postularon kaj la modelajn testseriojn de la nova nivelo. La membroj de tiu teamo estas tiuj, kiuj dekomence ellaboris kaj funkciigis la unulingvajn Esperanto-ekzamenojn c\u0302e la budapes\u0302ta ekzamencentro, nome Katalin Kova\u0301ts, Pa\u0301lma Csisza\u0301r, Ma\u0301rta Kova\u0301cs kaj Zso\u0301fia Ko\u0301ro\u0301dy, c\u0302iuj diplomitoj de la Esperantologia Fako ELTE en Budapes\u0302to kaj mem ekzamenistoj kaj testverkantoj de ORIGO. Tiu teamo dum la jaro ellaboris la novan nivelon C2, pri kio okazis prezento dum la 2a Virtuala Kongreso de Esperanto. Aldone ili ankau\u0306 desegnis kaj kreis helpe de ekstera programisto la teknikajn eblojn por okazigi plene rete la ekzamenojn."}, {"text_idx": "#000002", "text": "Por doni ankau\u0306 novan organizan strukturon al la ekzamensistemo UEA komencis trakti kun la Akademio de Esperanto (AdE) pri kunlaboro por agnosko kaj funkciigo de la ekzamenoj, lau\u0306 kiu AdE povos kontroli la sistemon kaj validigi la ekzamenojn por la nivelo C2. UEA rekonas inter la akademianoj elstarajn fakulojn, kiuj profesie okupig\u0302as pri lingvo kaj ekzamenado c\u0302e internacie renomaj universitatoj, kaj taksas, ke la akcepto de AdE por tiu kunlaboro donos ne nur pli grandan prestig\u0302on, sed ankau\u0306 internaciecon kaj garantion pri la valideco de la C2-ekzamenoj. Aldone tiu kunlaboro juste reliefigos la rolon de AdE en la historio de la KER-ekzamenoj de UEA, por kiuj efektive jam pluraj akademianoj estis rektaj kunlaborantoj."}, {"text_idx": "#000003", "text": "Por sekurigi la validecon de la plene reta ekzamenig\u0302o UEA estas en kontraktprocezo kun la firmao ProctorExam, kun sidejo en Nederlando. La firmao kunlaboras kun diversaj universitatoj kaj institucioj, i.a. kun la Universitato de Leiden, por reta ekzamenado, c\u0302efe pri lingvoj, kaj la kunlaboro sekvos c\u0302iujn teknikajn kaj leg\u0302ajn postulojn."}, {"text_idx": "#000005", "text": "UEA dau\u0306re kunlaboros kun Edukado.net, kies redaktoro Katalin Kova\u0301ts restas taskita pri la organizado de la ekzamensesioj kaj kunordigo de la laboro inter la kunagontaj partneroj. La retejo de Edukado.net restos la loko, kie interesatoj trovos la necesajn informojn kaj povos alig\u0302i al la ekzamenoj. La nova fazo dau\u0306re kalkulos je la c\u0302eestaj ekzamenoj en Universalaj Kongresoj kaj aliaj grandaj eventoj kaj konservos la tradicion de la Tutmonda Ekzamentago, ebligante paralelajn ekzamenig\u0302ojn samtage en pluraj lokoj en c\u0302iuj mondopartoj."}, {"text_idx": "#000006", "text": "La novaj s\u0302ang\u0302oj povos rezultigi redukton de la ekzamenkotizoj, kreskigante la inkluzivecon de la sistemo, aldone al tio, ke la reta ekzamenado postulos nek vojag\u0302ojn nek presadon. Tiu aspekto kontribuas ankau\u0306 al la redukto de paperuzo kaj energiuzo por transporto, se oni preferas ekzamenig\u0302i dehejme. Dum la unuaj testoj kaj okazigo de la reta ekzamenado UEA same atentos pri eventualaj malfacilaj\u0302oj por homoj en landoj kun limigita retkonekto kaj pri kiel agadi por venki tiujn barojn. UEA estas aparte danka al sia KER-Ekzamena Komisionoj kaj al Edukado.net kaj kunlaborantoj, sen kies laboro kaj kunlaborigoj ne estus eble venigi al la Esperanto-movado tiujn novajn atingojn."}]